Иван Вазов
Грядущето

chitanka.info

Не се стряскай в свойта радост

ти, народ-герой!

Пий свежителната сладост

на триумфа свой.

Във грядущето незнайно

вперил си очи

Що крий в себе? — думаш тайно,

ала то мълчи.

То немей безгласно, ледно,

вместо него — звук

от оръжие победно

ответ дава тук.

Отговаря на борците

сонмът фърковат

и на майките сълзите

пред олтаря свят…

Отговарят гробовете

без кръст, без венци,

по поля, бърда разсети

на борци-светци.

И правдата отговаря

и така гласи:

„Планина се не събаря,

ден се не гаси.

Силата е бързотечна

на позор, на грях:

само аз съм мощна, вечна

кривдата е прах.

Във световний вихър имам

аз последня реч,

щом е нужно, смело взимам

образа на меч…

Рано, късно зло лукаво

плуй под мойта власт,

правото чрез мен е право:

силата съм аз!“

Чуй, народе, ней словата,

в тях звучи пророк.

Та над теб и небесата

викат: има Бог!

Декември 1915 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.